รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 30 สิงหาคม 2565
วันอังคารที่ 30 สิงหาคม 2565
สรุปข่าวการประชุมคณะรัฐมนตรี 30 สิงหาคม 2565
พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (30 สิงหาคม 2565) เวลา 09.00 น. พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  ร่างพระราชบัญญัติประกันชีวิต (ฉบับที่ ..) พ.ศ. .... และร่างพระราชบัญญัติ ประกันวินาศภัย (ฉบับที่ ..) พ.ศ. .... รวม 2 ฉบับ (กลุ่มที่ 2 บทบัญญัติเกี่ยวกับการเสริมสร้างเสถียรภาพและความมั่นคงของบริษัท)
2.  เรื่อง  ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยเทคโนโลยีราชมงคลธัญบุรี (ฉบับที่ ..) พ.ศ. ....
3.  เรื่อง  ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏรําไพพรรณี (ฉบับที่ ..) พ.ศ. ....
4.  เรื่อง  ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา
ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏสกลนคร (ฉบับที่ ..) พ.ศ. ....
5.  เรื่อง  ร่างพระราชกฤษฎีกาเงินเดือน เงินประจําตําแหน่ง และประโยชน์ตอบแทนอย่างอื่นของกรรมการป้องกันและปราบปรามการทุจริตในภาครัฐ พ.ศ. ....
6.  เรื่อง  ร่างกฎกระทรวงกําหนดให้ผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ําเฉพาะมอเตอร์ที่ทํางานด้วยไฟฟ้าที่ต่อกับแหล่งจ่ายไฟฟ้าประธาน แรงดัน 220 โวลต์ ต้องเป็นไปตามมาตรฐาน พ.ศ. ....
7.  เรื่อง  ร่างประกาศกําหนดการยกเลิกการใช้บังคับคําสั่งหัวหน้าคณะรักษาความสงบแห่งชาติ ที่ 39/2559 ลงวันที่ 12 กรกฎาคม พุทธศักราช 2559 แก่สถาบันอุดมศึกษา 3 แห่ง
เศรษฐกิจ สังคม
8.  เรื่อง  ขอผ่อนผันการใช้ประโยชน์พื้นที่ป่าชายเลน สําหรับโครงการถนนเลี่ยงเมืองสตูลฝั่งตะวันออก ตําบลคลองขุด ตําบลพิมาน อําเภอเมือง จังหวัดสตูล
9.  เรื่อง  ขอผ่อนผันการใช้ประโยชน์พื้นที่ลุ่มน้ําชั้นที่ 1 เอ เพื่อทําเหมืองแร่ของนายประสาน ยุวานนท์ ที่จังหวัดนครราชสีมา
10.  เรื่อง  แนวทางการให้บริษัท ท่าอากาศยานไทย จํากัด (มหาชน) เป็นผู้รับผิดชอบในการดูแลและบริหารจัดการท่าอากาศยานอุดรธานี ท่าอากาศยานบุรีรัมย์ และท่าอากาศยานกระบี่ แทนกรมท่าอากาศยาน
11.  เรื่อง  ขอรับการสนับสนุนงบประมาณรายจ่ายประจําปีงบประมาณ พ.ศ. 2565 งบกลาง รายการเงินสํารองจ่ายเพื่อกรณีฉุกเฉินหรือจําเป็น สําหรับค่าใช้จ่ายบุคลากรภาครัฐ ของสํานักงาน ป.ป.ช. เพิ่มเติม
12.  เรื่อง  รายงานการดําเนินโครงการปลูกป่าชายเลน เพื่อประโยชน์จากคาร์บอนเครดิตของกรมทรัพยากรทางทะเลและชายฝั่ง
13.  เรื่อง  สรุปภาพรวมดัชนีเศรษฐกิจการค้าประจําเดือนกรกฎาคม 2565
14.  เรื่อง แผนพัฒนาเศรษฐกิจและสังคมแห่งชาติฉบับที่ 13 (พ.ศ. 2566-2570) ฉบับปรับปรุง
15.  เรื่อง การขอรับการจัดสรรงบประมาณรายจ่ายประจําปีงบประมาณ พ.ศ. 2565 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อก่อสร้าง/ปรับปรุงซ่อมแซมถนนและพัฒนาแหล่งกักเก็บน้ําที่อยู่ในความรับผิดชอบขององค์กรปกครองส่วนท้องถิ่น ซึ่งได้รับความเสียหายจากสาธารณภัยหรือเพื่อแก้ไขปัญหาความเดือดร้อนให้แก่ประชาชนในพื้นที่
16.  เรื่อง  ขอรับการจัดสรรงบประมาณรายจ่ายประจําปีงบประมาณ พ.ศ. 2565 งบกลาง รายการค่าใช้จ่ายในการบรรเทา แก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโคโรนา 2019 ภายใต้โครงการค่าตอบแทน เยียวยา ชดเชย และเสี่ยงภัย สําหรับการปฏิบัติงานของอาสาสมัครสาธารณสุขประจําหมู่บ้าน (อสม.) ในการเฝ้าระวัง ป้องกัน และควบคุมโรคติดเชื้อไวรัสโคโรนา 2019 ในชุมชน
ต่างประเทศ
17.  เรื่อง  การจัดทําบันทึกความเข้าใจในการจัดตั้งสถาบันวิทยาการศุลกากรเป็นศูนย์ฝึกอบรมระดับภูมิภาคขององค์การศุลกากรโลก (WCO Regional Training Center: RTC) ระหว่างกรมศุลกากรและองค์การศุลกากรโลก
18.  เรื่อง การดําเนินการตามข้อมติคณะรัฐมนตรีความมั่นคงแห่งสหประชาชาติว่าด้วยการต่อต้านการก่อการร้ายและภัยต่ออัฟกานิสถานและการให้ความช่วยเหลือทางมนุษยธรรมแก่อัฟกานิสถาน ที่ 2611 (ค.ศ. 2021) และที่ 2615 (ค.ศ. 2021)
19.  เรื่อง  ขออนุมัติการจัดทําบันทึกความเข้าใจว่าด้วยประมวลข้อบังคับว่าด้วยการรักษาความปลอดภัยของเรือและท่าเรือระหว่างประเทศ ระหว่างกระทรวงคมนาคมแห่งราชอาณาจักรไทยกับกรมการขนส่งแห่งสหราชอาณาจักรบริเตนใหญ่และไอร์แลนด์เหนือ (Memorandum of Understanding on the International Ship and Port Facility Security Code Between the Ministry of Transport of the Kingdom of Thailand and the Department for Transport of the United Kingdom of Great Britain and Northern Ireland)
20.  เรื่อง  ร่างบันทึกความเข้าใจว่าด้วยการจัดตั้งคณะกรรมการร่วมทางการค้าระหว่าง กระทรวงพาณิชย์แห่งราชอาณาจักรไทยกับกระทรวงการต่างประเทศแห่งมองโกเลีย
21.  เรื่อง  ขอความเห็นชอบท่าทีไทยสําหรับการประชุมคณะกรรมการร่วมทางการค้า (JTC) ไทย – มองโกเลีย ครั้งที่ 1 รวมทั้งดําเนินกิจกรรมส่งเสริมความร่วมมือทางเศรษฐกิจที่เกี่ยวข้อง
22.  เรื่อง  การเจรจายกระดับความตกลงการค้าเสรีอาเซียน และอาเซียนกับคู่เจรจา
23.  เรื่อง  การประชุม International Tiger Forum ครั้งที่ 2 ณ สหพันธรัฐรัสเซีย
24.  เรื่อง  การต่ออายุความตกลงประเทศเจ้าภาพระหว่างไทยกับสหประชาชาติในรูปแบบของหนังสือแลกเปลี่ยนสําหรับการฝึกอบรมหลักสูตรกฎหมายระหว่างประเทศระดับภูมิภาคของสหประชาชาติ (United Nations Regional Course in International Law) ประจําปี 2565
25.  เรื่อง  การขอความเห็นชอบต่อเอกสารผลลัพธ์เพิ่มเติมของการประชุมรัฐมนตรี ต่างประเทศอาเซียน ครั้งที่ 55 และการประชุมระดับรัฐมนตรีที่เกี่ยวข้อง
แต่งตั้ง
26.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงการต่างประเทศ)
27.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงพาณิชย์)
28.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงศึกษาธิการ)
29.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงสาธารณสุข)
30.  เรื่อง  การแต่งตั้งกรรมการผู้ช่วยรัฐมนตรี
31.  เรื่อง  การแต่งตั้งประธานกรรมการและกรรมการผู้ทรงคุณวุฒิในคณะกรรมการสถาบันส่งเสริมศิลปหัตถกรรมไทย
32.  เรื่อง  การแต่งตั้งกรรมการผู้ทรงคุณวุฒิในคณะกรรมการสถาบันวิจัยและพัฒนาอัญมณีและเครื่องประดับแห่งชาติ
33.  เรื่อง  แต่งตั้งประธานกรรมการ รองประธานกรรมการ และกรรมการอื่นใน คณะกรรมการองค์การตลาด
34.  เรื่อง  ขออนุมัติแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงดิจิทัลเพื่อเศรษฐกิจและสังคม)
35.  เรื่อง  การแต่งตั้งข้าราชการให้ดํารงตําแหน่งประเภทบริหาร ระดับสูง ในกระทรวงวัฒนธรรม
36.  เรื่อง  การมอบหมายให้รองนายกรัฐมนตรีรักษาราชการแทนนายกรัฐมนตรี และร่างคําสั่งมอบหมายให้รองนายกรัฐมนตรีรักษาราชการแทนนายกรัฐมนตรี และมอบหมายและมอบอํานาจให้รองนายกรัฐมนตรีปฏิบัติราชการแทนกัน และปฏิบัติราชการแทนกัน ในกรณีรัฐมนตรีประจําสํานักนายกรัฐมนตรีไม่อยู่หรือไม่อาจปฏิบัติราชการได้หรือไม่มีผู้ดํารงตําแหน่ง
37.   เรื่อง  คําสั่งสํานักนายกรัฐมนตรีที่ 215/2565 เรื่อง มอบหมายให้รองนายกรัฐมนตรีรักษาราชการแทนนายกรัฐมนตรีและมอบหมายและมอบอํานาจให้รองนายกรัฐมนตรีปฏิบัติราชการแทนนายกรัฐมนตรีและปฏิบัติราชการแทนนายกรัฐมนตรี ในกรณีรัฐมนตรีประจําสํานักนายกรัฐมนตรีไม่อยู่หรือไม่อาจปฏิบัติราชการได้ หรือไม่มีผู้ดํารงตําแหน่ง
*******************
สํานักโฆษก สํานักเลขาธิการนายกรัฐมนตรี โทร. 0 2288-4396
กฎหมาย
1. เรื่อง ร่างพระราชบัญญัติประกันชีวิต (ฉบับที่ ..) พ.ศ. .... และร่างพระราชบัญญัติประกันวินาศภัย (ฉบับที่ ..) พ.ศ. .... รวม 2 ฉบับ (กลุ่มที่ 2 บทบัญญัติเกี่ยวกับการเสริมสร้างเสถียรภาพและความมั่นคงของบริษัท)
คณะรัฐมนตรีมีมติเห็นชอบร่างพระราชบัญญัติประกันชีวิต (ฉบับที่ ..) พ.ศ. .... และร่างพระราชบัญญัติประกันวินาศภัย (ฉบับที่ ..) พ.ศ. .... รวม 2 ฉบับดังกล่าวที่สํานักงานคณะกรรมการกฤษฎีกาตรวจพิจารณาแล้ว ตามที่กระทรวงการคลังเสนอ และส่งให้คณะกรรมการประสานงานสภาผู้แทนราษฎรพิจารณา ก่อนเสนอสภาผู้แทนราษฎรต่อไป และรับทราบแผนในการจัดทํากฎหมายลําดับรอง กรอบระยะเวลาและกรอบสาระสําคัญของกฎหมายลําดับรองที่ออกตามร่างพระราชบัญญัติ รวม 2 ฉบับดังกล่าวตามที่กระทรวงการคลังเสนอ
สาระสําคัญของร่างพระราชบัญญัติ
เป็นการแก้ไขเพิ่มเติมพระราชบัญญัติประกันชีวิต พ.ศ. 2535 และ พระราชบัญญัติประกันวินาศภัย พ.ศ. 2535 ตามลําดับ โดยได้แก้ไขเพิ่มเติมบทบัญญัติของกฎหมายทั้งสองฉบับในเรื่องเดียวกัน เช่น ในส่วนที่เกี่ยวกับบทนิยาม การกํากับดูแลผู้ถือหุ้นรายใหญ่ของบริษัท การดํารงเงินกองทุนและการบริหารสินทรัพย์ของบริษัท การกําหนดอัตราเบี้ยประกันภัย การคํานวณผลกําไรเพื่อจ่ายเงินปันผลให้แก่ผู้ถือหุ้น ข้อห้ามมิให้บริษัทดําเนินการกําหนดคุณสมบัติและลักษณะต้องห้ามและอํานาจหน้าที่ของกรรมการ ผู้มีอํานาจในการจัดการและนักคณิตศาสตร์ประกันภัย ระบบการกํากับดูแลกิจการ การจัดทําบัญชี สมุดทะเบียน การจัดทําและยื่นงบการเงิน ข้อมูล รายงาน เอกสาร หรือคําชี้แจง กําหนดหน้าที่ของผู้สอบบัญชี การจัดทํารายงานการคํานวณความรับผิดตามกรมธรรม์ประกันภัย การตรวจสอบ วิเคราะห์ ประเมินผล เกี่ยวกับฐานความพร้อมของบริษัท การตรวจสอบการดําเนินธุรกิจของบริษัท และบทกําหนดโทษ รายละเอียด ดังนี้
ประเด็นที่แก้ไข
สาระสําคัญ
1. การกําหนดให้บริษัทสามารถรับประกันภัยอื่นนอกเหนือจากการรับประกันชีวิต (สําหรับบริษัทประกันชีวิต) และนอกเหนือจากการรับประกันวินาศภัย (สําหรับบริษัทประกันวินาศภัย) (กฎหมายปัจจุบันไม่มี)
· เพิ่มเติมให้บริษัทสามารถจัดให้มีการประกันภัยเพื่อคุ้มครองความเสียหายต่อตัวบุคคลอันเนื่องมาจากการประกันชีวิต
- บริษัทประกันชีวิตสามารถขายกรมธรรม์ประกันวินาศภัยซึ่งเกี่ยวเนื่องกับความเสียหายต่อตัวบุคคลเป็นสัญญาเพิ่มเติมได้ (เช่น ประกันชีวิตที่มีประกันสุขภาพเป็นสัญญาเพิ่มเติม)
- บริษัทประกันวินาศภัยสามารถขายกรมธรรม์ประกันชีวิตซึ่งเกี่ยวเนื่องกับความเสียหายต่อตัวบุคคล (เช่น ประกันอุบัติเหตุที่คุ้มครองกรณีเสียชีวิตด้วย) เพื่อให้สอดคล้องกับการประกอบธุรกิจประกันชีวิตในปัจจุบันที่บริษัทมีการรับประกันภัยลักษณะอื่นซึ่งมิใช่การประกันชีวิตด้วยแต่มีความเกี่ยวเนื่องกับการประกันชีวิต
2. การกํากับควบคุมธุรกิจประกันภัย (กฎหมายปัจจุบันไม่มี)
· เพิ่มเติมการกําหนดขอบเขตของนิยามคําว่า“กรรมการของบริษัท” ให้รวมถึงผู้จัดการสาขาและคณะกรรมการบริหารสาขาของบริษัทประกันชีวิตต่างประเทศด้วย เพื่อให้การควบคุมบริษัทประกันชีวิตของไทยและบริษัทประกันชีวิตต่างประเทศที่ได้รับใบอนุญาตประกอบธุรกิจประกันชีวิตในราชอาณาจักรเป็นไปในมาตรการเดียวกัน
3. หลักเกณฑ์การรายงานการถือหุ้น (กฎหมายปัจจุบันไม่มี)
· เพิ่มเติมเกี่ยวกับการนับจํานวนหุ้นที่บริษัทได้ทําการจําหน่ายหุ้น โดยให้รวมถึงหุ้นของผู้ที่เกี่ยวข้องด้วย เพื่อให้เกิดความชัดเจน รวมถึงการกําหนดให้เป็นหน้าที่ของบริษัทในการระบุหลักเกณฑ์ตามที่กฎหมายกําหนดในกรณีที่มีการชี้ชวนให้เข้าชื่อซื้อหุ้น รวมทั้งปรับปรุงเกี่ยวกับการดําเนินการของบริษัทกรณีที่พบการมีหุ้นเกินกว่าจํานวนที่กฎหมายกําหนด
4. การดํารงเงินกองทุน (กฎหมายปัจจุบันไม่มี)
· เพิ่มเติมมาตรการดํารงเงินกองทุน โดยปรับปรุง
มาตรการในการดํารงเงินกองทุนเพื่อเป็นหลัก ประกันในการประกอบธุรกิจของบริษัทและความน่าเชื่อถือของผู้เอาประกัน และธุรกิจประกันภัย โดยกําหนดหลักเกณฑ์ในการดํารงเงินกองทุนให้เกิดความชัดเจนที่จะทําให้เกิดความคล่องตัวและสอดคล้องกับสถานการณ์ต่าง ๆ ที่เกิดขึ้น เช่น บริษัทต้องดํารงเงินกองทุนขั้นต่ําตามที่คณะ กรรมการกําหนด คณะกรรมการมีอํานาจกําหนดให้บริษัทดํารงเงินกองทุนเพิ่มได้ โดยอาจกําหนดเป็นการทั่วไปหรือการเฉพาะก็ได้ ในกรณีที่พบว่าบริษัทมีความเสี่ยงสูงหรือคาดว่าจะมีความเสี่ยงสูงในอนาคต
· ปรับปรุงการกําหนดอัตราส่วนในการดํารงเงิน กองทุนให้สอดคล้องกับการปฏิบัติในปัจจุบันที่จะคํานวณมาจากสินทรัพย์ หนี้สิน ภาระผูกพัน ความเสี่ยง และตัวแปรอื่น ๆ โดยได้กําหนดให้อํานาจคณะกรรมการกํากับและส่งเสริมการประกอบธุรกิจประกันภัย (คปภ.) ประกาศกําหนดประเภทและชนิดของเงินกองทุนด้วยเพื่อให้สอดคล้องกับสถานการณ์ที่เกิดขึ้นในแต่ละช่วงเวลา
5. อัตราเบี้ยประกันภัย (เดิม ต้องได้รับความเห็นชอบจากนายทะเบียน)
· แก้ไขเพิ่มเติมโดยให้อํานาจบริษัทในการกําหนดอัตราเบี้ยประกันภัยแบบกลุ่มได้เอง โดยมิต้องขอความเห็นชอบจากนายทะเบียน แต่ต้องดําเนินการ
ตามหลักเกณฑ์ วิธีการและเงื่อนไขที่นายทะเบียนกําหนด โดยความเห็นชอบของ คปภ. เพื่อให้เกิดความรวดเร็วในการประกอบธุรกิจประกันภัยที่บริษัทสามารถดําเนินการได้เองและรองรับการเปิดเสรีอัตราเบี้ยประกันภัย
6. การออกกรมธรรม์ประกันภัยเป็นเงินตราต่างประเทศ
(เดิม ห้ามมิให้บริษัทประกันชีวิตออกกรมธรรม์ประกันภัย โดยระบุจํานวนเงินอันพึงใช้ให้เป็นเงินตราต่างประเทศแก่ผู้เอาประกันภัยหรือผู้รับประโยชน์) หมายเหตุ พ.ร.บ. ประกันวินาศภัยฯ ไม่มีบทบัญญัติเกี่ยวกับเรื่องนี้
· แก้ไขเพิ่มเติมให้บริษัทสามารถระบุการใช้เงินตราต่างประเทศได้ หากได้มีการตกลงไว้ในสัญญาประกันภัยและกรมธรรม์ประกันภัย เพื่อให้รองรับสัญญาประกันภัยและกรมธรรม์ประกันภัยที่ชาวต่างประเทศมุ่งประสงค์ที่จะให้มีการใช้เงินตราต่างประเทศ และเพื่อให้สอดคล้องกับกรณีที่ กค. ได้หารือกับ European Association for Business and Commerce (EABC) ที่มุ่งประสงค์ให้การประกันภัยของไทยสามารถให้บริการกับชาวต่างประเทศที่พํานักอยู่ในประเทศไทยได้
7. หลักเกณฑ์การจ่ายเงินปันผล
(เดิม การคํานวณผลกําไรของบริษัทว่ามีหรือไม่เท่าใดเพื่อประโยชน์ในการจ่ายเงินปันผลแก่ผู้ถือหุ้นบริษัทต้องได้รับความเห็นชอบจากนายทะเบียน)
· แก้ไขเพิ่มเติมเกี่ยวกับการให้อํานาจ คปภ. กําหนดหลักเกณฑ์ วิธีการ และเงื่อนไขที่บริษัทจะดําเนินการจ่ายเงินปันผลแก่ผู้ถือหุ้น กรณีมีเหตุจําเป็นที่ต้องชะลอหรืองดจ่ายเงินปันผลเพื่อรักษาสถานะและเสถียรภาพของบริษัท
8. ปรับปรุงข้อห้ามในการดําเนินการของบริษัท
(เดิม ฝากเงินไว้ที่อื่นนอกจากที่ธนาคาร บริษัทเงินทุนหรือบริษัทเงินทุนหลักทรัพย์)
(เดิม ให้ประโยชน์พิเศษแก่ผู้เอาประกันภัย/ผู้รับผลประโยชน์)
(เดิม ไม่มีบทบัญญัติการกู้ให้กู้ยืม ค้ําประกัน)
· กําหนดให้บริษัทสามารถฝากเงินไว้ที่อื่นนอกเหนือจากสถาบันการเงินได้ในกรณีที่บริษัทลงทุนในต่างประเทศ
· ปรับปรุงการห้ามให้ประโยชน์ที่นอกเหนือจากที่
กําหนดไว้ในกรมธรรม์ประกันภัยแก่ผู้เอาประกันภัยหรือผู้รับประโยชน์ โดยสามารถทําได้ตามหลักเกณฑ์ที่นายทะเบียนกําหนด
· กําหนดธุรกรรมที่ต้องห้ามกระทําให้มีความชัดเจน
เพื่อเป็นการกํากับควบคุมธุรกิจประกันภัยให้มีประสิทธิภาพและสามารถตรวจสอบการทําธุรกรรมที่มีการโอนต่อหลาย ๆ ทอดได้ เช่น ให้กู้ยืม ค้ําประกันแก่กรรมการและบุคคลในบริษัทเว้นแต่เป็นการให้กู้เพื่อสวัสดิการ
9. คุณสมบัติและลักษณะต้องห้ามของกรรมการหรือผู้มีอํานาจในการจัดการ
(คงหลักการเดิม และปรับปรุงให้สอดคล้องกับปัจจุบัน)
· เพิ่มเติมบทบัญญัติเกี่ยวกับการกําหนดคุณสมบัติของกรรมการ และผู้มีอํานาจในการจัดการเกี่ยวกับคุณวุฒิทางการศึกษาและความรู้หรือประสบการณ์ที่เกี่ยวข้องกับธุรกิจประกันภัย และส่วนที่เกี่ยวข้องอื่น ๆ เช่น แก้ไขการกําหนดระยะเวลาในกรณีที่เป็นหรือเคยเป็นกรรมการ หรือผู้มีอํานาจในการจัดการของบริษัทจากที่กําหนดระยะเวลาไว้ “สามเดือน” เป็น “หนึ่งปี” เพื่อให้สอดคล้องกับระยะเวลาในทางปฏิบัติที่จะดําเนินการตามกระบวนการควบคุมหรือการสั่งหยุดรับประกันภัยไม่เกิน 1 ปี
10. การแต่งตั้งกรรมการหรือผู้มีอํานาจในการจัดการของบริษัท
(กฎหมายปัจจุบันไม่มี)
(เดิม ให้อํานาจคณะกรรมการกําหนดหลักเกณฑ์เกี่ยวกับการประกันภัยต่อ)
· เพิ่มเติมการแต่งตั้งกรรมการบริษัทต้องได้รับความเห็นชอบจากนายทะเบียน
· ให้อํานาจคณะกรรมการกําหนดหลักเกณฑ์เกี่ยวกับการรับความเสี่ยงภัยไว้เองและการประกันภัยต่อและการดําเนินการของบริษัทให้เป็นไปตามมาตรฐานสากล
11. การควบคุมหรือกํากับธุรกิจประกันภัย
(คงหลักการเดิม แต่ปรับปรุงลําดับขั้นตอนการสั่งให้ยื่นและประกาศรายงานต่าง ๆ ให้ชัดเจน และเปลี่ยนอํานาจการกําหนดแบบรายงานงบการเงินจากคณะกรรมการเป็นนายทะเบียน)
· เพิ่มเติมอํานาจนายทะเบียนในการสั่งให้บริษัทจัดทํา รวบรวม ส่ง ข้อมูล รายงาน หรือเอกสาร ต่าง ๆ จะต้องเป็นไปเฉพาะในกรณีที่จําเป็นและเพื่อประโยชน์ในการควบคุมหรือกํากับธุรกิจประกันภัยเท่านั้น มิใช่กรณีการใช้อํานาจในการควบคุมบริษัท
12. การแก้ไขฐานะเงินกองทุน
(เดิม เมื่อปรากฏหลักฐานต่อนายทะเบียนว่าบริษัทมีฐานะหรือการดําเนินการอันอาจเป็นเหตุให้เกิดความ
เสียหายแก่ผู้เอาประกันภัยหรือประชาชน นายทะเบียนมีอํานาจสั่งให้บริษัทนั้นถอดถอนกรรมการหรือบุคคลที่รับผิดชอบผู้เป็นต้นเหตุดังกล่าวออกจากตําแหน่งได้)
· การดําเนินการ กําหนดกรณีที่ถือว่าบริษัทมีฐานะหรือการดําเนินงานอันอาจก่อให้เกิดความเสียหาย ให้อํานาจนายทะเบียนสั่งแก้ไขฐานะการดําเนินงาน สั่งห้ามขยายธุรกิจ สั่งเพิ่มทุน/ลดทุน สั่งถอดถอนกรรมการ
· ฐานะการเงิน กรณีที่บริษัทมีเงินกองทุนต่ํากว่าอัตราที่กฎหมายกําหนด ให้สามารถเข้าแทรกแซงได้ 3 ระดับ ได้แก่ <100% เสนอโครงการเพื่อแก้ไขฐานะเงินกองทุน <60% บริษัทประกันชีวิตสั่งควบคุมบริษัท/บริษัทประกันวินาศภัยสั่งหยุดรับประกันวินาศภัยเป็นการชั่วคราว และ <35% สั่งปิดกิจการ
13. การสั่งปิดกิจการบริษัท
(เดิม ไม่มีบทบัญญัติการหาบริษัทอื่นมารับโอน)
· กําหนดให้โอนเฉพาะหนี้สินและภาระผูกพันตามสัญญาประกันภัย ทั้งนี้ เพื่อให้มีความชัดเจนและสอดคล้องกับข้อเท็จจริงในทางปฏิบัติที่บริษัทที่ถูกควบคุมจะมีการโอนเฉพาะหนี้สินเท่านั้นไม่มีการโอนทรัพย์สิน และให้นายทะเบียนมีหน้าที่รายงานเกี่ยวกับการโอนหนี้สินและภาระผูกพันตามสัญญาประกันภัยให้รัฐมนตรีทราบด้วย (บริษัทอื่นที่รับโอน
จะเป็นเจ้าหนี้ มีสิทธิได้รับชําระหนี้ที่เกิดจากการเอาประกันภัย)
14. นักคณิตศาสตร์ประกันภัย
(เดิม ไม่มีบทบัญญัตินักคณิตศาสตร์ประกันภัยแต่งตั้ง)
· กําหนดให้บริษัทต้องมีนักคณิตศาสตร์ประกันภัย
แต่งตั้งตลอดเวลาที่ประกอบธุรกิจ เพื่อทําหน้าที่รับรองการวิเคราะห์ทางการเงินและแสดงความเห็นต่อคณะกรรมการบริษัท
· ปรับปรุงคุณสมบัติของนักคณิตศาสตร์ประกันภัยและบทบาทอํานาจหน้าที่ของนักคณิตศาสตร์ประกันภัยให้สอดคล้องกับมาตรฐานสากล เช่น แก้ไขอายุใบอนุญาตจากเดิม “...ให้มีอายุ 2 ปีนับแต่วันที่ออกใบอนุญาต” เป็น “...ให้มีอายุ 5 ปีนับแต่วันที่ออกใบอนุญาต” เพื่อให้เกิดความต่อเนื่อง
15. บทกําหนดโทษและการเปรียบเทียบ
· ปรับสัดส่วนโทษปรับให้เหมาะสมกับสภาพเศรษฐกิจในปัจจุบัน เช่น กรณีนักคณิตศาสตร์ประกันภัย ดําเนินการเกี่ยวกับเอกสารตามพระราชบัญญัตินี้ อันเป็นเท็จ จากเดิม “...ต้องระวางโทษจําคุกไม่เกิน 2 ปี หรือปรับไม่เกิน 2 แสน
บาท ...” เป็น “...ต้องระวางโทษจําคุกไม่เกิน 5 ปี
หรือปรับไม่เกิน 5 แสนบาท ...”
· แก้ไขเพิ่มเติมบทบัญญัติเรื่องการเปรียบเทียบโดยกําหนดให้สามารถเปรียบเทียบปรับได้ทุกความผิดเพื่อจะได้ไม่ต้องส่งดําเนินคดี อันเป็นการลดการนําคดีขึ้นสู่ศาล เว้นแต่ความผิดที่มีผลกระทบต่อผู้เอาประกันภัยและประชาชนในวงกว้างที่ไม่สามารถเปรียบเทียบได้
2. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยเทคโนโลยีราชมงคลธัญบุรี (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยเทคโนโลยีราชมงคลธัญบุรี (ฉบับที่ ..) พ.ศ. .... ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
ทั้งนี้ อว. เสนอว่า
1. โดยที่พระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยเทคโนโลยีราชมงคลธัญบุรี (ฉบับที่ 2) พ.ศ. 2555 กําหนดปริญญาในสาขาวิชาและอักษรย่อสําหรับสาขาวิชาของมหาวิทยาลัยเทคโนโลยีราชมงคลธัญบุรี รวม 14 สาขาวิชา ได้แก่ (1) การบัญชี (2) การแพทย์แผนไทยประยุกต์ (3) ครุศาสตร์อุตสาหกรรม (4) คหกรรมศาสตร์ (5) เทคโนโลยี (6) บริหารธุรกิจ (7) วิจิตรศิลป์และประยุกต์ศิลป์ (8) วิทยาศาสตร์ (9) วิศวกรรมศาสตร์ (10) ศิลปะศาสตร์ (11) ศึกษาศาสตร์ (12) เศรษฐศาสตร์ (13) สถาปัตยกรรมศาสตร์ และ (14) อุตสาหกรรมศาสตร์
2. มหาวิทยาลัยเทคโนโลยีราชมงคลธัญบุรีได้ดําเนินการเปิดสอนสาขาวิชาพยาบาลศาสตร์เพิ่มขึ้น และเพิ่มเติมระดับชั้นปริญญาโทในสาขาวิชาเทคโนโลยี รวมถึงแก้ไขชื่อ “วิทยาลัยการแพทย์แผนไทย” เป็น “คณะการแพทย์บูรณาการ” ซึ่งในคราวประชุมสภามหาวิทยาลัยเทคโนโลยีราชมงคลธัญบุรี ครั้งที่ 1/2560 เมื่อวันที่ 25 มกราคม 2560 และครั้งที่ 4/2561 เมื่อวันที่ 25 เมษายน 2561 ที่ประชุมได้มีมติเห็นชอบหลักสูตรพยาบาลศาสตร์บัณฑิต (หลักสูตรใหม่ พ.ศ. 2561) โดยสํานักงานปลัดกระทรวง กระทรวงการอุดมศึกษา วิทยาศาสตร์ วิจัยและนวัตกรรมรับทราบการให้ความเห็นชอบหลักสูตรดังกล่าวด้วยแล้ว และในคราวประชุมสภามหาวิทยาลัยเทคโนโลยีราชมงคลธัญบุรี ครั้งที่ 6/2564 เมื่อวันที่ 30 มิถุนายน 2564 ที่ประชุมได้มีมติเห็นชอบการเปลี่ยนชื่อ “วิทยาลัยการแพทย์แผนไทย” เป็น “คณะการแพทย์บูรณาการ”
3. อว. จึงได้ยกร่างพระราชกฤษฎีกาว่าด้วยปริญญาในสาขาวิชา อักษรย่อ สําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยเทคโนโลยีราชมงคลธัญบุรี (ฉบับที่..) พ.ศ. .... เพื่อกําหนดปริญญาในสาขาวิชาและอักษรย่อสําหรับสาขาวิชาของสาขาวิชาเทคโนโลยี และสาขาวิชาพยาบาลศาสตร์ และกําหนดสีประจําคณะพยาบาลศาสตร์ รวมถึงเปลี่ยนชื่อวิทยาลัยการแพทย์แผนไทย เป็น คณะการแพทย์บูรณาการ ดังนี้
พระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยเทคโนโลยีราชมงคลธัญบุรี (ฉบับที่ 2) พ.ศ. 2555
ร่างพระราชกฤษฎีกาว่าด้วยปริญญาในสาขาวิชา อักษรย่อ สําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยเทคโนโลยีราชมงคลธัญบุรี (ฉบับที่ ..) พ.ศ. ....
“มาตรา 4 ให้กําหนดชื่อปริญญาในสาขาวิชาและอักษรย่อสําหรับสาขาวิชาของมหาวิทยาลัยเทคโนโลยีราชมงคลธัญบุรี ดังต่อไปนี้
ฯลฯ
“มาตรา 4 ให้กําหนดชื่อปริญญาในสาขาวิชาและอักษรย่อสําหรับสาขาวิชาของมหาวิทยาลัยเทคโนโลยีราชมงคลธัญบุรี ดังต่อไปนี้
ฯลฯ
(5) สาขาวิชาเทคโนโลยี มีปริญญาหนึ่งชั้น คือ ตรี เรียกว่า “เทคโนโลยีบัณฑิต” ใช้อักษรย่อ “ทล.บ.”
(5) สาขาวิชาเทคโนโลยี มีปริญญาสองชั้น คือ
(ก) โท เรียกว่า “เทคโนโลยีมหาบัณฑิต” ใช้อักษรย่อ “ทล.ม.”
(ข) ตรี เรียกว่า “เทคโนโลยีบัณฑิต” ใช้อักษรย่อ “ทล.บ.”
ฯลฯ
ฯลฯ
(7) สาขาวิชาพยาบาลศาสตร์ มีปริญญาสามชั้น คือ
(ก) เอก เรียกว่า “พยาบาลศาสตรดุษฎีบัณฑิต” ใช้อักษรย่อ “พย.ด.” และ “ปรัชญาดุษฎีบัณฑิต” ใช้อักษรย่อ “ปร.ด.”
(ข) โท เรียกว่า “พยาบาลศาสตรมหาบัณฑิต” ใช้อักษรย่อ “พย.ม.”
(ค) ตรี เรียกว่า “พยาบาลศาสตรบัณฑิต” ใช้อักษรย่อ “พย.บ.”
“มาตรา 8 สีประจําคณะและวิทยาลัย มีดังต่อไปนี้
ฯลฯ
“มาตรา 8 สีประจําคณะและวิทยาลัย มีดังต่อไปนี้
ฯลฯ
(6) คณะพยาบาลศาสตร์ สีขาว
ฯลฯ
(11) วิทยาลัยการแพทย์แผนไทย สีแดง”
(12) คณะการแพทย์บูรณาการ สีแดง”
4. ในคราวประชุมสภามหาวิทยาลัยเทคโนโลยีราชมงคลธัญบุรี ครั้งที่ 3/2565 เมื่อวันที่ 30 มีนาคม 2565 ที่ประชุมได้มีมติเห็นชอบร่างพระราชกฤษฎีกาตามข้อ 3 แล้ว
สาระสําคัญของร่างพระราชกฤษฎีกา
เป็นการกําหนดปริญญาในสาขาวิชาและอักษรย่อสําหรับสาขาวิชาของสาขาวิชาพยาบาลศาสตร์ เพิ่มระดับชั้นปริญญาโทในสาขาวิชาเทคโนโลยี รวมทั้งกําหนดสีประจําคณะพยาบาลศาสตร์ และเปลี่ยนชื่อ “วิทยาลัยการแพทย์แผนไทย” เป็น “คณะการแพทย์บูรณาการ”
3. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏรําไพพรรณี (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏรําไพพรรณี (ฉบับที่ ..) พ.ศ. .... ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
ทั้งนี้ อว. เสนอว่า
1. โดยที่พระราชกฤษฎีกาว่าด้วยปริญญาในสาขาวิชา อักษรย่อสําหรับวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏรําไพพรรณี (ฉบับที่ 3) พ.ศ. 2560 กําหนดปริญญาในสาขาวิชา อักษรย่อสําหรับสาขาวิชา และสีประจําคณะของมหาวิทยาลัยราชภัฏรําไพพรรณี รวม 12 สาขาวิชา ได้แก่ (1) การบัญชี (2) การศึกษา (3) เทคโนโลยี (4) นิติศาสตร์ (5) นิเทศศาสตร์ (6) บริหารธุรกิจ (7) รัฐศาสตร์ (8) รัฐประศาสนศาสตร์ (9) วิจิตรศิลป์และประยุกต์ศิลป์ (10) วิทยาศาสตร์ (11) วิศวกรรมศาสตร์ และ (12) ศิลปศาสตร์
2. มหาวิทยาลัยราชภัฏรําไพพรรณีได้มีการเปิดสอนสาขาวิชาเพิ่มขึ้นรวมทั้งการจัดตั้งคณะและการยุบเลิกคณะ ซึ่งเป็นส่วนงานภายในมหาวิทยาลัยราชภัฏรําไพพรรณี ดังนี้
2.1 ได้เปิดสอนสาขาวิชาเพิ่มขึ้น 3 สาขาวิชา ได้แก่ (1) สาขาวิชาพยาบาลศาสตร์ (2) สาขาวิชาเศรษฐศาสตร์ และ (3) สาขาวิชาครุศาสตร์อุตสาหกรรม ซึ่งในคราวประชุมสภามหาวิทยาลัยราชภัฏรําไพพรรณี ครั้งที่ 3/2562 เมื่อวันที่ 11 มีนาคม 2562 ครั้งที่ 6/2562 เมื่อวันที่ 10 มิถุนายน 2562 และครั้งที่ 7/2564 เมื่อวันที่ 2 สิงหาคม 2564 ที่ประชุมได้มีมติเห็นชอบหลักสูตรพยาบาลศาสตรบัณฑิต (หลักสูตรใหม่ พ.ศ. 2562) ของคณะพยาบาลศาสตร์ หลักสูตรเศรษฐศาสตรบัณฑิต (หลักสูตรปรับปรุง พ.ศ. 2563) ของคณะวิทยาการจัดการ และหลักสูตรครุศาสตร์อุตสาหกรรม (หลักสูตรปรับปรุง พ.ศ. 2565) ของคณะเทคโนโลยีอุตสาหกรรม ตามลําดับ โดยสํานักงานปลัดกระทรวง กระทรวงการอุดมศึกษา วิทยาศาสตร์ วิจัยและนวัตกรรมรับทราบการให้ความเห็นชอบทั้ง 3 หลักสูตรดังกล่าวด้วยแล้ว
2.2 การจัดตั้งคณะพยาบาลศาสตร์ และการยุบเลิกคณะอัญมณีศาสตร์และประยุกต์ศิลป์ เพื่อไปควบรวมกับคณะเทคโนโลยีอุตสาหกรรม ซึ่งเป็นส่วนงานภายในมหาวิทยาลัยราชภัฏรําไพพรรณี ในคราวประชุมสภามหาวิทยาลัยราชภัฏรําไพพรรณี ครั้งที่ 1/2561 เมื่อวันที่ 12 กุมภาพันธ์ 2561 ที่ประชุมได้มีมติเห็นชอบให้จัดตั้งคณะพยาบาลศาสตร์ และครั้งที่ 7/2563 เมื่อวันที่ 3 สิงหาคม 2563 ที่ประชุมได้มีมติเห็นชอบการยุบเลิกคณะอัญมณีศาสตร์และประยุกต์ศิลป์เพื่อไปควบรวมกับคณะเทคโนโลยีอุตสาหกรรม
3 อว. จึงได้ยกร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏรําไพพรรณี (ฉบับที่ ..) พ.ศ. .... เพื่อกําหนดปริญญาในสาขาวิชาและอักษรย่อสําหรับสาขาวิชาพยาบาลศาสตร์ สาขาวิชาเศรษฐศาสตร์ และสาขาวิชาครุศาสตร์อุตสาหกรรม และกําหนดสีประจําคณะ ดังนี้
3.1 กําหนดปริญญาในสาขาวิชาและอักษรย่อสําหรับสาขาวิชา
3.1.1 สาขาวิชาพยาบาลศาสตร์ มีปริญญาสามชั้น คือ
(ก) เอก เรียกว่า “พยาบาลศาสตรดุษฎีบัณฑิต” ใช้อักษรย่อ “พย.ด.” และ “ปรัชญาดุษฎีบัณฑิต” ใช้อักษรย่อ “ปร.ด.”
(ข) โท เรียกว่า “พยาบาลศาสตรมหาบัณฑิต” ใช้อักษรย่อ “พย.ม.”
(ค) ตรี เรียกว่า “พยาบาลศาสตรบัณฑิต” ใช้อักษรย่อ “พย.บ.”
3.1.2 สาขาวิชาเศรษฐศาสตร์ มีปริญญาสามชั้น คือ
(ก) เอก เรียกว่า “เศรษฐศาสตรดุษฎีบัณฑิต” ใช้อักษรย่อ “ศ.ด.” และ “ปรัชญาดุษฎีบัณฑิต” ใช้อักษรย่อ “ปร.ด.”
(ข) โท เรียกว่า “เศรษฐศาสตรมหาบัณฑิต” ใช้อักษรย่อ “ศ.ม.”
(ค) ตรี เรียกว่า “เศรษฐศาสตรบัณฑิต” ใช้อักษรย่อ “ศ.บ.”
3.1.3 สาขาวิชาครุศาสตร์อุตสาหกรรม มีปริญญาสามชั้น คือ
(ก) เอก เรียกว่า “ครุศาสตร์อุตสาหกรรมดุษฎีบัณฑิต” ใช้อักษรย่อ “ค.อ.ด.” และ “ปรัชญาดุษฎีบัณฑิต” ใช้อักษรย่อ “ปร.ด.”
(ข) โท เรียกว่า “ครุศาสตร์อุตสาหกรรมมหาบัณฑิต” ใช้อักษรย่อ “ค.อ.ม.”
(ค) ตรี เรียกว่า “ครุศาสตร์อุตสาหกรรมบัณฑิต” ใช้อักษรย่อ “ค.อ.บ.”
3.2 กําหนดสีประจําสาขาวิชา
3.2.1 คณะพยาบาลศาสตร์ (สาขาวิชาพยาบาลศาสตร์) สีส้มแอปริคอต
3.2.2 คณะวิทยาการจัดการ (สาขาวิชาเศรษฐศาสตร์) สีส้ม
3.2.3 คณะเทคโนโลยีอุตสาหกรรม (สาขาวิชาครุศาสตร์อุตสาหกรรม) สีแดงเลือดหมู
4. ในคราวประชุมสภามหาวิทยาลัยราชภัฏรําไพพรรณี ครั้งที่ 3/2565 เมื่อวันที่ 7 มีนาคม 2565 ที่ประชุมได้มีมติเห็นชอบร่างพระราชกฤษฎีกาตามข้อ 3 แล้ว
สาระสําคัญของร่างพระราชกฤษฎีกา
กําหนดปริญญาในสาขาวิชาและอักษรย่อสําหรับสาขาวิชา และสีประจําสาขาวิชาพยาบาลศาสตร์ สาขาวิชาเศรษฐศาสตร์ และสาขาวิชาครุศาสตร์อุตสาหกรรม รวมทั้งเปิดคณะพยาบาลศาสตร์ และยุบคณะอัญมณีศาสตร์และประยุกต์ศิลป์เพื่อไปควบรวมกับคณะเทคโนโลยีอุตสาหกรรม
4. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏสกลนคร (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏสกลนคร (ฉบับที่ ..) พ.ศ. .... ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
ทั้งนี้ อว. เสนอว่า
1. โดยที่พระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏสกลนคร (ฉบับที่ 2) พ.ศ. 2558 กําหนดปริญญาในสาขาวิชาและอักษรย่อสําหรับสาขาวิชาของมหาวิทยาลัยราชภัฏสกลนคร รวม 12 สาขาวิชา ได้แก่ (1) การบัญชี (2) การศึกษา (3) เทคโนโลยี (4) นิติศาสตร์ (5) นิเทศศาสตร์ (6) บริหารธุรกิจ (7) รัฐประศาสนศาสตร์ (8) รัฐศาสตร์ (9) วิจิตรศิลป์และประยุกต์ศิลป์ (10) วิทยาศาสตร์ (11) ศิลปศาสตร์ และ (12) เศรษฐศาสตร์
2. มหาวิทยาลัยราชภัฏสกลนครได้มีการเปิดสอนสาขาวิชาสาธารณสุขศาสตร์เพิ่มขึ้น และเพิ่มเติมปริญญาโท ในสาขาวิชาเทคโนโลยี จึงจําเป็นต้องกําหนดปริญญาในสาขาวิชาและอักษรย่อสําหรับสาขาวิชาดังกล่าว ในคราวประชุมสภามหาวิทยาลัยราชภัฏสกลนคร ครั้งที่ 6/2563 เมื่อวันที่ 31 กรกฎาคม 2563 ที่ประชุมได้มีมติเห็นชอบหลักสูตรสาธารณสุขศาสตรบัณฑิต สาขาวิชาสาธารณสุขศาสตร์ และสํานักงานปลัดกระทรวง อว. รับทราบการให้ความเห็นชอบหลักสูตรดังกล่าวด้วยแล้ว อว. จึงได้ยกร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏสกลนคร (ฉบับที่ ..) พ.ศ. .... ขึ้น ดังนี้
พระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏสกลนคร (ฉบับที่ 2) พ.ศ. 2558
ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏสกลนคร (ฉบับที่ ..) พ.ศ. ....
มาตรา 3 ให้กําหนดปริญญาในสาขาวิชาและอักษรย่อสําหรับสาขาวิชาของมหาวิทยาลัยราชภัฏสกลนคร ดังต่อไปนี้
(13) สาขาวิชาสาธารณสุขศาสตร์ มีปริญญาสามชั้น คือ
(ก) เอก เรียกว่า “สาธารณสุขศาสตรดุษฎีบัณฑิต” ใช้อักษรย่อ “ส.ด.” และ “ปรัชญาดุษฎีบัณฑิต” ใช้อักษรย่อ “ปร.ด.”
(ข) โท เรียกว่า “สาธารณสุขศาสตรมหาบัณฑิต” ใช้อักษรย่อ “ส.ม.”
(ค) ตรี เรียกว่า “สาธารณสุขศาสตรบัณฑิต” ใช้อักษรย่อ “ส.บ.”
มาตรา 3 ให้กําหนดปริญญาในสาขาวิชาและอักษรย่อสําหรับสาขาวิชาของมหาวิทยาลัยราชภัฏสกลนคร ดังต่อไปนี้
(3) สาขาวิชาเทคโนโลยี มีปริญญาหนึ่งชั้น คือ ตรี เรียกว่า “เทคโนโลยีบัณฑิต” ใช้อักษรย่อ “ทล.บ.”
มาตรา 3 ให้กําหนดปริญญาในสาขาวิชาและอักษรย่อสําหรับสาขาวิชาของมหาวิทยาลัยราชภัฏสกลนคร ดังต่อไปนี้
(3) สาขาวิชาเทคโนโลยี มีปริญญาสองชั้น คือ
(ก) โท เรียกว่า “เทคโนโลยีมหาบัณฑิต” ใช้อักษรย่อ “ทล.ม.”
(ข) ตรี เรียกว่า “เทคโนโลยีบัณฑิต” ใช้อักษรย่อ “ทล.บ.”
3. ในคราวประชุมสภามหาวิทยาลัยราชภัฏสกลนคร ครั้งที่ 2/2565 เมื่อวันที่ 25 มีนาคม 2565 ที่ประชุมได้มีมติเห็นชอบร่างพระราชกฤษฎีกาตามข้อ 2 แล้ว
สาระสําคัญของร่างพระราชกฤษฎีกา
กําหนดปริญญาในสาขาวิชาสาธารณสุขศาสตร์เพิ่มขึ้น และกําหนดปริญญาชั้นปริญญาโทเพิ่มขึ้น ในสาขาวิชาเทคโนโลยี รวมทั้งอักษรย่อสําหรับวิชาดังกล่าว
5. เรื่อง ร่างพระราชกฤษฎีกาเงินเดือน เงินประจําตําแหน่ง และประโยชน์ตอบแทนอย่างอื่นของกรรมการป้องกันและปราบปรามการทุจริตในภาครัฐ พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาเงินเดือน เงินประจําตําแหน่ง และประโยชน์ตอบแทนอย่างอื่นของกรรมการป้องกันและปราบปรามการทุจริตในภาครัฐ พ.ศ. .... ตามที่สํานักงานคณะกรรมการป้องกันและปราบปรามการทุจริตในภาครัฐเสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ และให้สํานักงานคณะกรรมการป้องกันและปราบปรามการทุจริตในภาครัฐรับความเห็นของสํานักงบประมาณไปพิจารณาดําเนินการต่อไปด้วย
ทั้งนี้ ร่างพระราชกฤษฎีกาฯ ที่สํานักงานคณะกรรมการป้องกันและปราบปรามการทุจริตในภาครัฐเสนอ เป็นการปรับปรุงพระราชกฤษฎีกาเงินเดือน เงินประจําตําแหน่ง และประโยชน์ตอบแทนอย่างอื่นของกรรมการป้องกันและปราบปรามการทุจริต ซึ่งคณะรัฐมนตรีแต่งตั้ง พ.ศ. 2555 เพื่อให้สอดคล้องกับพระราชบัญญัติมาตรการของฝ่ายบริหารในการป้องกันและปราบปรามการทุจริต (ฉบับที่ 2) พ.ศ. 2559 โดยกําหนดให้กรรมการ ป.ป.ท. ซึ่งดํารงตําแหน่งไม่น้อยกว่าหนึ่งปีมีสิทธิได้รับบําเหน็จตอบแทนเป็นเงินซึ่งจ่ายครั้งเดียวเมื่อพ้นจากตําแหน่งด้วยเหตุมีอายุครบเจ็ดสิบห้าปี เพิ่มเติม จากเดิมที่กําหนดให้กรรมการ ป.ป.ท. ซึ่งดํารงตําแหน่งไม่น้อยกว่าหนึ่งปีมีสิทธิได้รับบําเหน็จตอบแทนเมื่อพ้นจากตําแหน่งด้วยเหตุอย่างใดอย่างหนึ่ง ได้แก่ (1) ครบกําหนดตามวาระ และ (2) ลาออก และให้กรรมการ ป.ป.ท. ซึ่งพ้นจากตําแหน่งเพราะเหตุถึงแก่ความตายไม่ว่าผู้นั้นจะดํารงตําแหน่งครบหนึ่งปีหรือไม่ก็ตาม ให้ผู้นั้นมีสิทธิได้รับบําเหน็จตอบแทน รวมทั้งกําหนดบทเฉพาะกาลให้กรรมการ ป.ป.ท. ซึ่งดํารงตําแหน่งอยู่ในวันก่อนที่ร่างพระราชกฤษฎีกานี้ใช้บังคับให้มีสิทธิได้รับเงินเดือน เงินประจําตําแหน่ง และประโยชน์ตอบแทนอย่างอื่นตามร่างพระราชกฤษฎีกานี้ และกําหนดให้กรรมการ ป.ป.ท. ซึ่งต้องพ้นจากตําแหน่งด้วยเหตุมีอายุครบเจ็ดสิบห้าปีไปก่อนแล้ว มีสิทธิได้รับบําเหน็จตอบแทนตามร่างพระราชกฤษฎีกานี้ด้วย
สาระสําคัญของร่างพระราชกฤษฎีกา
ร่างพระราชกฤษฎีกาเงินเดือน เงินประจําตําแหน่ง และประโยชน์ตอบแทนอย่างอื่นของกรรมการป้องกันและปราบปรามการทุจริตในภาครัฐ พ.ศ. .... มีสาระสําคัญดังนี้
1. ยกเลิกพระราชกฤษฎีกาเงินเดือน เงินประจําตําแหน่ง และประโยชน์ตอบแทนอย่างอื่นของกรรมการป้องกันและปราบปรามการทุจริตซึ่งคณะรัฐมนตรีแต่งตั้ง พ.ศ. 2555
2. กําหนดให้กรรมการ ป.ป.ท. ซึ่งดํารงตําแหน่งไม่น้อยกว่าหนึ่งปีมีสิทธิได้รับบําเหน็จตอบแทนเป็นเงินซึ่งจ่ายครั้งเดียวเมื่อพ้นจากตําแหน่งด้วยเหตุอย่างใดอย่างหนึ่ง ได้แก่ (1) ครบกําหนดออกตามวาระ (2) มีอายุครบเจ็ดสิบห้าปี และ (3) ลาออก
3. กําหนดให้กรรมการ ป.ป.ท. ซึ่งพ้นจากตําแหน่งเพราะเหตุถึงแก่ความตายมีสิทธิได้รับบําเหน็จตอบแทนตามพระราชกฤษฎีกานี้ ไม่ว่าผู้นั้นจะดํารงตําแหน่งครบหนึ่งปีหรือไม่ก็ตาม
4. กําหนดให้กรรมการ ป.ป.ท. ซึ่งดํารงตําแหน่งอยู่ในวันก่อนวันที่พระราชกฤษฎีกานี้ ใช้บังคับมีสิทธิได้รับเงินเดือน เงินประจําตําแหน่ง และประโยชน์ตอบแทนอย่างอื่นตามพระราชกฤษฎีกานี้ตั้งแต่วันที่มีพระบรมราชโองการแต่งตั้ง และให้กรรมการ ป.ป.ท. ซึ่งพ้นจากตําแหน่งด้วยเหตุมีอายุครบเจ็ดสิบห้าปีไปก่อนที่พระราชกฤษฎีกานี้ใช้บังคับ มีสิทธิได้รับบําเหน็จตอบแทนตามพระราชกฤษฎีกานี้ด้วย
6. เรื่อง ร่างกฎกระทรวงกําหนดให้ผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ําเฉพาะมอเตอร์ที่ทํางานด้วยไฟฟ้าที่ต่อกับแหล่งจ่ายไฟฟ้าประธาน แรงดัน 220 โวลต์ ต้องเป็นไปตามมาตรฐาน พ.ศ. ....
คณะรัฐมนตรีมีมติเห็นชอบร่างกฎกระทรวงกําหนดให้ผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ําเฉพาะมอเตอร์ที่ทํางานด้วยไฟฟ้าที่ต่อกับแหล่งจ่ายไฟฟ้าประธานแรงดัน 220 โวลต์ ต้องเป็นไปตามมาตรฐาน พ.ศ. .... ตามที่กระทรวงอุตสาหกรรม (อก.) เสนอ ซึ่งสํานักงานคณะกรรมการกฤษฎีกาตรวจพิจารณาแล้ว และให้ดําเนินการต่อไปได้
ทั้งนี้ ร่างกฎกระทรวงฯ ที่กระทรวงอุตสาหกรรมเสนอ เป็นการกําหนดให้ผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ําเฉพาะมอเตอร์ที่ทํางานด้วยไฟฟ้าที่ต่อกับแหล่งจ่ายไฟฟ้าประธาน แรงดัน 220 โวลต์ ต้องเป็นไปตามมาตรฐาน (มาตรฐานบังคับ) เพื่อให้สอดคล้องกับความก้าวหน้าทางวิชาการและมาตรฐานระหว่างประเทศที่ใช้ในปัจจุบัน อันจะทําให้ผลิตภัณฑ์ดังกล่าวมีคุณภาพ ปลอดภัยต่อผู้บริโภค และป้องกันความเสียหายอันอาจจะเกิดแก่ประชาชน ซึ่งกระทรวงอุตสาหกรรมได้ดําเนินการรับฟังความคิดเห็นเกี่ยวกับร่างกฎกระทรวงดังกล่าวแล้ว และสํานักงานคณะกรรมการกฤษฎีกาได้ตรวจพิจารณาร่างกฎกระทรวงดังกล่าวเป็นการล่วงหน้าด้วยแล้ว
สาระสําคัญของร่างกฎกระทรวง
1. กําหนดให้ผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ําเฉพาะมอเตอร์ที่ทํางานด้วยไฟฟ้าที่ต่อกับแหล่งจ่ายไฟฟ้าประธาน แรงดัน 220 โวลต์ ต้องเป็นไปตามมาตรฐานเลขที่ มอก. 60335 เล่ม 2 (79) - 2563 โดยไม่ใช้บังคับแก่ผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ําที่ใช้มอเตอร์ที่ทํางานด้วยแบตเตอรี่ เครื่องยนต์เผาไหม้ภายในและมอเตอร์ไฮดรอลิกหรือมอเตอร์อัดลม
2. กําหนดให้มีผลใช้บังคับเมื่อพ้นกําหนดหกสิบวันนับแต่วันประกาศในราชกิจจานุเบกษาเป็นต้นไป
7. เรื่อง ร่างประกาศกําหนดการยกเลิกการใช้บังคับคําสั่งหัวหน้าคณะรักษาความสงบแห่งชาติ ที่ 39/2559 ลงวันที่ 12 กรกฎาคม พุทธศักราช 2559 แก่สถาบันอุดมศึกษา 3 แห่ง
คณะรัฐมนตรีมีมติเห็นชอบในหลักการร่างประกาศกําหนดการยกเลิกการใช้บังคับคําสั่งหัวหน้าคณะรักษาความสงบแห่งชาติ ที่ 39/2559 ลงวันที่ 12 กรกฎาคม พุทธศักราช 2559 แก่สถาบันอุดมศึกษา 3 แห่ง ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดําเนินการต่อไปได้
สาระสําคัญ
ร่างประกาศกําหนดการยกเลิกการใช้บังคับคําสั่งหัวหน้าคณะรักษาความสงบแห่งชาติที่ 39/2559 ลงวันที่ 12 กรกฎาคม พุทธศักราช 2559 แก่สถาบันอุดมศึกษา 3 แห่ง ที่กระทรวงการอุดมศึกษา วิทยาศาสตร์ วิจัยและนวัตกรรมเสนอ เป็นการยกเลิกการใช้บังคับคําสั่งหัวหน้าคณะรักษาความสงบแห่งชาติที่ 39/2559 เรื่อง การจัดระเบียบและแก้ไขปัญหาธรรมาภิบาลในสถาบันอุดมศึกษา ลงวันที่ 12 กรกฎาคม พุทธศักราช 2559 แก่สถาบันอุดมศึกษา 3 แห่ง ได้แก่ มหาวิทยาลัยราชภัฏชัยภูมิ มหาวิทยาลัยบูรพา และมหาวิทยาลัยเทคโนโลยีราชมงคลล้านนา เนื่องจากสถาบันอุดมศึกษาทั้ง 3 แห่งได้มีการแก้ไขปัญหาอันเป็นเหตุในการบังคับใช้คําสั่งดังกล่าว โดยได้ดําเนินการให้ได้มาซึ่งนายกสภามหาวิทยาลัย กรรมการสภามหาวิทยาลัย ผู้ทรงคุณวุฒิ และอธิการบดีแล้ว ซึ่งรัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรมเห็นว่าสถาบันอุดมศึกษาทั้ง 3 แห่งดังกล่าวได้แก้ไขปัญหาอันเป็นเหตุในการใช้บังคับตามคําสั่งหัวหน้าคณะรักษาความสงบแห่งชาติดังกล่าวแล้ว ซึ่งอาศัยอํานาจตามคําสั่งหัวหน้าคณะรักษาความสงบแห่งชาติที่ 9/2562 เรื่อง การยกเลิกประกาศ คสช. คําสั่ง คสช. และคําสั่งหัวหน้า คสช. บางฉบับที่หมดความจําเป็น ลงวันที่ 9 กรกฎาคม 2562 และมติคณะรัฐมนตรี (22 กุมภาพันธ์ 2565) ประกอบกับสํานักงานคณะกรรมการกฤษฎีกาเห็นว่า การยกเลิกการใช้บังคับคําสั่งหัวหน้าคณะรักษาความสงบแห่งชาติตามร่างประกาศฉบับนี้เป็นอํานาจของคณะรัฐมนตรีที่จะพิจารณาให้ความเห็นชอบร่างประกาศดังกล่าวได้ตามที่เห็นสมควร
เศรษฐกิจ สังคม
8. เรื่อง ขอผ่อนผันการใช้ประโยชน์พื้นที่ป่าชายเลน สําหรับโครงการถนนเลี่ยงเมืองสตูลฝั่งตะวันออก ตําบลคลองขุด ตําบลพิมาน อําเภอเมือง จังหวัดสตูล
คณะรัฐมนตรีมีมติอนุมัติตามที่กระทรวงคมนาคม (คค.) เสนอผ่อนผันการใช้ประโยชน์พื้นที่ป่าชายเลนตามมติคณะรัฐมนตรีเมื่อวันที่ 15 ธันวาคม 2530 (เรื่อง การจําแนกเขตการใช้ประโยชน์ที่ดินในพื้นที่ป่าชายเลนประเทศไทย) มติคณะรัฐมนตรีเมื่อวันที่ 23 กรกฎาคม 2534 (เรื่อง รายงานการศึกษาสถานภาพปัจจุบันของป่าไม้ชายเลนและปะการังของประเทศ) มติคณะรัฐมนตรีเมื่อวันที่ 22 สิงหาคม 2543 (เรื่อง มติคณะกรรมการนโยบายป่าไม้แห่งชาติ เรื่อง การแก้ไขปัญหาการจัดการพื้นที่ป่าชายเลน) และมติคณะรัฐมนตรีเมื่อวันที่ 17 ตุลาคม 2543 (เรื่อง มติคณะกรรมการนโยบายป่าไม้แห่งชาติ ครั้งที่ 3/2543 เรื่อง การแก้ไขปัญหาการจัดการพื้นที่ป่าชายเลน) สําหรับโครงการถนนเลี่ยงเมืองสตูลฝั่งตะวันออก ตําบลคลองขุด ตําบลพิมาน อําเภอเมือง จังหวัดสตูล (โครงการฯ) ของกรมทางหลวงชนบท ซึ่งคณะกรรมการสิ่งแวดล้อมแห่งชาติ (กก.วล.) ได้พิจารณาให้ความเห็นชอบรายงานการประเมินผลกระทบสิ่งแวดล้อม (รายงาน EIA) เพื่อใช้ประกอบการดําเนินโครงการต่อไปแล้ว
สาระสําคัญ
1. กระทรวงคมนาคม (คค.) เสนอขอผ่อนผันการใช้ประโยชน์พื้นที่ป่าชายเลน สําหรับโครงการถนนเลี่ยงเมืองสตูลฝั่งตะวันออก ตําบลคลองขุด ตําบลพิมาน อําเภอเมือง จังหวัดสตูล (โครงการฯ) ซึ่งเป็นการก่อสร้างทางหลวงแนวเส้นทางใหม่ในรูปแบบถนนขนาด 4 ช่องจราจรผิวทางแอสฟัลต์ติกคอนกรีต (Asphaltic Concrete) รวมระยะทางประมาณ 3.89 กิโลเมตร (กม.) โดยจะก่อสร้างเป็นสะพานคอนกรีตเสริมเหล็ก (สะพานบก) ขนาดช่องจราจรเท่ากับโครงการฯ ในช่วงที่ตัดผ่านป่าชายเลน 2 ประเภท รวมระยะทางประมาณ 1.29 กม. ได้แก่ (1) ป่าชายเลนที่อยู่ในเขตป่าสงวนแห่งชาติ ป่าเลนตอนที่ 5 เนื้อที่ 8.44 ไร่ ระยะทาง 450 เมตร และ (2) พื้นที่ป่าชายเลนตามมติคณะรัฐมนตรี (ตัดผ่าน 2 ช่วง) เนื้อที่ 5.06 ไร่ ระยะทาง 270 เมตร และเนื้อที่ 10.65 ไร่ ระยะทาง 568 เมตร จึงเข้าข่ายเป็นโครงการฯ ที่ต้องจัดทํารายงานการประเมินผลกระทบสิ่งแวดล้อม ทั้งนี้ คณะกรรมการสิ่งแวดล้อมแห่งชาติในคราวประชุมครั้งที่ 1/2564 เมื่อวันที่ 25 มกราคม 2564 เห็นชอบรายงานดังกล่าวของโครงการฯ แล้ว รวมทั้งกระทรวงทรัพยากรธรรมชาติและสิ่งแวดล้อมพิจารณาแล้ว ไม่ขัดข้องต่อการขอผ่อนผัน ยกเว้นมติคณะรัฐมนตรี เพื่อใช้ประโยชน์พื้นที่ป่าชายเลน สําหรับโครงการฯ
2. คค. ได้แจ้งข้อมูลเพิ่มเติมในประเด็นการเพาะเลี้ยงสัตว์น้ําในพื้นที่โครงการฯ ตามความเห็นของกระทรวงเกษตรและสหกรณ์ว่า ในขั้นตอนก่อนการก่อสร้างโครงการฯ กรมทางหลวงชนบทจะดําเนินการจ้างที่ปรึกษาเพื่อสํารวจออกแบบรายละเอียดโครงการ ซึ่งในขั้นตอนดังกล่าวจะมีการสํารวจพื้นที่ พร้อมกับประสานงานกับเจ้าของพื้นที่ที่ได้รับผลกระทบและหน่วยงานที่เกี่ยวข้องเพื่อหารือร่วมกัน และนํามาประกอบการพิจารณาแบบก่อสร้างตามความเหมาะสม จากนั้นจึงจะนําแบบก่อสร้างดังกล่าวยื่นขออนุญาตทําการแก้ไขเปลี่ยนแปลงที่จับสัตว์น้ําต่อกรมประมงต่อไป ทั้งนี้ โครงการจ้างที่ปรึกษาเพื่อสํารวจและออกแบบรายละเอียดโครงการฯ ได้รับการบรรจุอยู่ในร่างพระราชบัญญัติงบประมาณรายจ่ายประจําปี พ.ศ. 2566 แล้ว
9. เรื่อง ขอผ่อนผันการใช้ประโยชน์พื้นที่ลุ่มน้ําชั้นที่ 1 เอ เพื่อทําเหมืองแร่ของนายประสาน ยุวานนท์ ที่จังหวัดนครราชสีมา
คณะรัฐมนตรีมีมติอนุมัติตามที่กระทรวงอุตสาหกรรม (อก.) เสนอการขอผ่อนผันให้นายประสาน ยุวานนท์ ใช้ประโยชน์พื้นที่ลุ่มน้ําชั้นที่ 1 เอ และพื้นที่ในเขตจําแนกการใช้ประโยชน์ทรัพยากรและที่ดินป่าไม้ เขตป่าเพื่อการอนุรักษ์เพิ่มเติม (Zone C) เพื่อทําเหมืองแร่หินอุตสาหกรรมชนิดหินปูนเพื่ออุตสาหกรรมก่อสร้าง ตามคําขอประทานบัตรที่ 1/2561 ตามมติคณะรัฐมนตรีเมื่อวันที่ 15 พฤษภาคม 2533 วันที่ 10 มีนาคม 2535 และวันที่ 6 กุมภาพันธ์ 2544 และขอยกเว้นการดําเนินการตามมติคณะรัฐมนตรีเมื่อวันที่ 12 กรกฎาคม 2531 วันที่ 15 พฤษภาคม 2533 วันที่ 6 กุมภาพันธ์ 2544 และวันที่ 4 ตุลาคม 2559 อนึ่ง เมื่อคณะรัฐมนตรีพิจารณาอนุมัติผ่อนผันการใช้ประโยชน์พื้นที่ลุ่มน้ําชั้นที่ 1 เอ เพื่อทําเหมืองแร่แล้ว และหน่วยงานเจ้าของพื้นที่อนุญาตให้เข้าทําประโยชน์ในพื้นที่แล้ว อก. โดยกรมอุตสาหกรรมพื้นฐานและการเหมืองแร่จะได้ดําเนินการให้ครบถ้วนถูกต้องตามขั้นตอนของระเบียบและกฎหมายที่เกี่ยวข้องก่อนการพิจารณาอนุญาตประทานบัตรต่อไป
10. เรื่อง แนวทางการให้บริษัท ท่าอากาศยานไทย จํากัด (มหาชน) เป็นผู้รับผิดชอบในการดูแลและบริหารจัดการท่าอากาศยานอุดรธานี ท่าอากาศยานบุรีรัมย์ และท่าอากาศยานกระบี่ แทนกรมท่าอากาศยาน
คณะรัฐมนตรีมีมติเห็นชอบในหลักการแนวทางให้บริษัท ท่าอากาศยานไทย จํากัด (มหาชน) (ทอท.) เป็นผู้รับผิดชอบในการดูแลและบริหารจัดการท่าอากาศยานอุดรธานี ท่าอากาศยานบุรีรัมย์ และท่าอากาศยานกระบี่ แทนกรมท่าอากาศยาน (ทย.) ตามที่กระทรวงคมนาคม (คค.) เสนอ และให้รับความเห็นของกระทรวงการคลังไปพิจารณาจัดทําข้อมูลเพิ่มเติม รวมทั้งรับความเห็นหน่วยงานต่าง ๆ ไปประกอบการพิจารณาดําเนินการ แล้วแจ้งผลการดําเนินการให้คณะรัฐมนตรีทราบ ก่อนดําเนินการต่อไป
สาระสําคัญของเรื่อง
1. เรื่องนี้เป็นการเสนอคณะรัฐมนตรีพิจารณามอบหมายให้บริษัทการท่าอากาศยานไทย จํากัด (มหาชน) (ทอท.) ซึ่งเป็นรัฐวิสาหกิจที่เป็นหน่วยงานของรัฐเข้าไปเป็นผู้รับผิดชอบในการดูแลและบริหารจัดการท่าอากาศยานอุดรธานี ท่าอากาศยานบุรีรัมย์ และท่าอากาศยานกระบี่แทนกรมท่าอากาศยาน (ทย.) ตามแนวทางการให้ ทอท. เป็นผู้รับผิดชอบในการดูแลและบริหารจัดการท่าอากาศยานทั้ง 3 แห่ง แทน ทย. ของกระทรวงคมนาคม (คค.) โดยเป็นการดําเนินการตามข้อสั่งการนายกรัฐมนตรีเมื่อวันที่ 21 สิงหาคม 2561 ซึ่งต่อมา คค. ได้หารือคณะกรรมการกฤษฎีกา (คณะที่ 2) ถึงประเด็นข้อกฎหมายที่เกี่ยวข้อง โดย คค. เห็นว่า การมอบความรับผิดชอบในการบริหารจัดการท่าอากาศยานที่ดําเนินการโดย ทย. จํานวน 3 แห่ง เพื่อให้ ทอท. เข้าไปดูแลและบริหารจัดการแทน โดยมิใช่เป็นเรื่องการโอนส่วนราชการหรือกิจการของรัฐไปให้ ทอท. ตามความเห็นของคณะกรรมการกฤษฎีกา (คณะที่ 2) เป็นแนวทางที่มีความเหมาะสม ทั้งนี้ ภายใต้แนวทางดังกล่าว คค. ได้ศึกษาปัจจัยต่าง ๆ ที่เกี่ยวข้อง อาทิ เครือข่ายการบิน ศักยภาพของทําเลที่ตั้ง ความพร้อมด้านกายภาพและห้วงอากาศของท่าอากาศยานและศักยภาพทางการตลาด จึงได้ปรับลดและเปลี่ยนแปลงท่าอากาศยานที่จะให้ ทอท. เข้าไปเป็นผู้รับผิดชอบในการดูแลและบริหารจัดการ เหลือจํานวน 3 แห่ง ได้แก่ ท่าอากาศยานอุดรธานี ท่าอากาศยานบุรีรัมย์ และทําอากาศยานกระบี่ ทั้งนี้ สํานักงานคณะกรรมการกฤษฎีกา (สคก.) เห็นว่า กรณีจึงเป็นเรื่องทางนโยบายซึ่งอยู่ในอํานาจของคณะรัฐมนตรีที่จะพิจารณาให้ความเห็นชอบได้ตามที่เห็นสมควร
2. ข้อเสนอของ คค. มีวัตถุประสงค์หลักเพื่อเป็นการลดภาระงบประมาณภาครัฐในการลงทุนพัฒนาท่าอากาศยาน และเพิ่มประสิทธิภาพการใช้ประโยชน์ห้วงอากาศ (Air Space) และโครงข่ายท่าอากาศยานของประเทศในภาพรวมให้เกิดประโยชน์สูงสุด โดยเป็นไปตามแนวทางการเพิ่มศักยภาพในการพัฒนาโครงข่ายระบบท่าอากาศยานของประเทศในภาพรวม (National Airport System) และการดําเนินธุรกิจในรูปแบบ Cluster ด้านการขนส่งทางอากาศ ซึ่งจะช่วยเพิ่มขีดความสามารถท่าอากาศยานของประเทศไทย สนับสนุนยุทธศาสตร์ด้านการขนส่งและโลจิสติกส์เพื่อขับเคลื่อนเศรษฐกิจ การค้า การลงทุน รวมทั้งรองรับการพัฒนาเขตเศรษฐกิจพิเศษของประเทศ อีกทั้งการเพิ่มศักยภาพและบทบาทของท่าอากาศยานในภูมิภาคของ ทย. ที่ปัจจุบันมีบทบาทเป็นท่าอากาศยานระดับจังหวัด (Local airport) เพื่อยกระดับเป็นท่าอากาศยานระดับภาค (Regional Airport) และท่าอากาศยานศูนย์กลางรอง (Secondary Hub Airport) ในอนาคต ทั้งนี้ ถือได้ว่าเป็นการดําเนินการที่มีความสอดคล้องกับแผนแม่บทการจัดตั้งสนามบินพาณิชย์ของประเทศ ในการเพิ่มศักยภาพของโครงข่ายระบบท่าอากาศยานของประเทศในภาพรวม (National Airport System) และประสิทธิภาพของการใช้ประโยชน์ห้วงอากาศ (Air Space) ตามความเห็นของสํานักงานการบินพลเรือนแห่งประเทศไทย (กพท.)
การกําหนดบทบาทท่าอากาศยานของท่าอากาศยานทั้ง 3 แห่งและรูปแบบ Cluster ด้านการขนส่งทางอากาศ
ท่าอากาศยาน
บทบาทท่าอากาศยาน
รูปแบบ Cluster ด้านการขนส่งทางอากาศ
ภายใต้ ทอท.
อุดรธานี
จาก ท่าอากาศยานระดับภาค
เป็น ท่าอากาศยานศูนย์กลางรอง
Cluster ภาคตะวันออกเฉียงเหนือ
มีท่าอากาศยานใน Cluster 2 แห่ง
ได้แก่ ท่าอากาศยานอุดรธานี
และท่าอากาศยานบุรีรัมย์
บุรีรัมย์
จาก ท่าอากาศยานระดับจังหวัด
เป็น ท่าอากาศยานระดับภาค
กระบี่
เป็น ท่าอากาศยานศูนย์กลางรอง
Cluster ภาคใต้ มีท่าอากาศยาน
ใน Cluster 3 แห่ง ได้แก่ ท่าอากาศยานภูเก็ต ท่าอากาศยานกระบี่
และท่าอากาศยานหาดใหญ่
นอกจากนี้ ทอท. ได้กําหนดแผนพัฒนาท่าอากาศยานแต่ละแห่งเพื่อพัฒนาโครงสร้างพื้นฐานและสิ่งอํานวยความสะดวกในอนาคตให้มีระดับมาตรฐานความปลอดภัยและการรักษาความปลอดภัยตามที่องค์กรการบินพลเรือนระหว่างประเทศ (International Civil Aviation Organization: ICAO) กําหนด โดยได้วางแผนพัฒนาให้เกิดความต่อเนื่องจากที่ ทย. ได้ดําเนินการไว้ ซึ่งจะทําให้ ทอท. สามารถรักษาระดับการให้บริการของท่าอากาศยานทั้ง 3 แห่ง อยู่ในเกณฑ์ที่เหมาะสมและผู้ใช้บริการได้รับความสะดวกสบาย ทั้งนี้ แผนพัฒนาท่าอากาศยานทั้ง 3 แห่ง มีกรอบวงเงินลงทุนประมาณ 9,199.90 ล้านบาท (กรณีท่าอากาศยานพังงาเปิดให้บริการปี 2574) หรือประมาณ 10,471.50 ล้านบาท (กรณีท่าอากาศยานพังงาไม่เปิดให้บริการ) ซึ่งจะช่วยลดภาระงบประมาณการลงทุนของภาครัฐที่จะต้องจัดสรรให้กรมท่าอากาศยานตามความเห็นของสํานักงบประมาณ (สงป.) ในการลงทุนพัฒนาท่าอากาศยานได้อย่างมีนัยสําคัญ
3. สําหรับการดําเนินการเพื่อให้ ทอท. เข้าไปดูแลและบริหารจัดการท่าอากาศยานทั้ง 3 แห่ง แทน ทย. นั้น ทอท. ได้กําหนดแนวทางดําเนินการในส่วนที่เกี่ยวข้องทั้งในเรื่องการเข้าใช้ประโยชน์ในพื้นที่อันเป็นที่ตั้งของท่าอากาศยาน การจัดการทรัพย์สินที่เป็นสังหาริมทรัพย์ (ครุภัณฑ์) การบริหารจัดการด้านบุคลากร การดําเนินการขอใบรับรองการดําเนินงานสนามบินสาธารณะ และการดําเนินการเกี่ยวกับงบประมาณของ ทย. ที่ได้รับจัดสรรแล้ว โดยเป็นการดําเนินการตามกฎหมาย ระเบียบปฏิบัติ และหลักเกณฑ์ที่เกี่ยวข้องกับเรื่องนั้น ๆ
11. เรื่อง ขอรับการสนับสนุนงบประมาณรายจ่ายประจําปีงบประมาณ พ.ศ. 2565 งบกลาง รายการเงินสํารองจ่ายเพื่อกรณีฉุกเฉินหรือจําเป็น สําหรับค่าใช้จ่ายบุคลากรภาครัฐ ของสํานักงาน ป.ป.ช. เพิ่มเติม
คณะรัฐมนตรีมีมติอนุมัติหลักการ โดยให้สํานักงานคณะกรรมการป้องกันและปราบปรามการทุจริตภาครัฐ (สํานักงาน ป.ป.ช.) ปรับแผนการปฏิบัติงานและแผนการใช้จ่ายงบประมาณประจําปีงบประมาณ พ.ศ. 2565 ภายใต้แผนงานบุคลากรภาครัฐรายการค่าใช้จ่ายดําเนินงาน จํานวน 4,664,800 บาท และใช้จ่ายงบประมาณรายจ่ายประจําปีงบประมาณ พ.ศ. 2565 งบกลาง รายการเงินสํารองจ่ายเพื่อกรณีฉุกเฉินหรือจําเป็น จํานวน 66,326,900 บาท รวมเป็น 70,991,700 บาท เพื่อสมทบเป็นค่าใช้จ่ายบุคลากรในส่วนที่ไม่เพียงพอต่อไป ตามนัยข้อ 8 และข้อ 9 (2) ของระเบียบว่าด้วยการบริหารงบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น พ.ศ. 2562 และให้สํานักงาน ป.ป.ช. ปฏิบัติตามกฎหมาย ระเบียบ ข้อบังคับ มติคณะรัฐมนตรี และหนังสือเวียนที่เกี่ยวข้องให้ถูกต้องครบถ้วนในทุกขั้นตอน โดยคํานึงถึงประโยชน์สูงสุดของทางราชการและประโยชน์ที่ประชาชนจะได้รับเป็นสําคัญ ตามความเห็นของสํานักงบประมาณ
12. เรื่อง รายงานการดําเนินโครงการปลูกป่าชายเลน เพื่อประโยชน์จากคาร์บอนเครดิตของกรมทรัพยากรทางทะเลและชายฝั่ง
คณะรัฐมนตรีรับทราบตามที่กระทรวงทรัพยากรธรรมชาติและสิ่งแวดล้อม (ทส.) เสนอรายงานการดําเนินโครงการปลูกป่าชายเลน เพื่อประโยชน์จากคาร์บอนเครดิต ของกรมทรัพยากรทางทะเลและชายฝั่ง ดังนี้
สาระสําคัญของเรื่อง
ทส. รายงานว่า กรมทรัพยากรทางทะเลและชายฝั่งในฐานะเป็นหน่วยงานหลักในการบริหารจัดการทรัพยากรป่าชายเลนให้คงไว้ซึ่งความอุดมสมบูรณ์ได้ตระหนักถึงความสําคัญในการบูรณาการการทํางานแบบมีส่วนร่วมของทุกภาคส่วน จึงได้จัดทําโครงการปลูกป่าชายเลนเพื่อประโยชน์จากคาร์บอนเครดิต ซึ่งคณะกรรมการนโยบายและแผนการบริหารจัดการทรัพยากรทางทะเลและชายฝั่งแห่งชาติ ในการประชุมครั้งที่ 2/2565 เมื่อวันที่ 4 สิงหาคม 2565 มีมติเห็นชอบการดําเนินโครงการฯ และมอบ ทส. เสนอคณะรัฐมนตรีเพื่อทราบ โดยมีสาระสําคัญ ดังนี้
1. วัตถุประสงค์ : เพื่อฟื้นฟูพื้นที่ป่าเสื่อมโทรมและส่งเสริมการเพิ่มพื้นที่ป่าชายเลนของประเทศ เพิ่มแหล่งสําหรับกักเก็บคาร์บอนและสนับสนุนการลดการปล่อยก๊าซเรือนกระจกของประเทศ เสริมสร้างกระบวนการมีส่วนร่วมของทุกภาคส่วนในการอนุรักษ์ ฟื้นฟูและบริหารจัดการทรัพยากรป่าชายเลน รวมถึงนําคาร์บอนเครดิตที่ได้จากการปลูกป่าชายเลนไปใช้ในการชดเชยการปลดปล่อยก๊าซเรือนกระจกในระดับต่าง ๆ ในระบบทะเบียนของ T-VER* หรือระบบทะเบียนที่ประเทศไทยจะนํามาใช้ในอนาคต [ผู้พัฒนาโครงการ (บุคคลภายนอก) จะได้รับการแบ่งปันคาร์บอนเครดิตในสัดส่วนร้อยละ 90 หรือตามที่ตกลงกัน กรมทรัพยากรทางทะเลและชายฝั่งจะได้รับร้อยละ 10 และจะจัดสรรให้องค์กรปกครองส่วนท้องถิ่นจํานวนครึ่งหนึ่ง]
2. เป้าหมายการดําเนินการ : กําหนดระยะเวลาการดําเนินการ 10 ปี (พ.ศ. 2565-2574) เนื้อที่ 300,000 ไร่ ในพื้นที่ชายฝั่งทะเล 23 จังหวัด ได้แก่ กรุงเทพมหานคร จังหวัดระยอง จันทบุรี ตราด ชลบุรี ฉะเชิงเทรา สมุทรปราการ สมุทรสาคร สมุทรสงคราม เพชรบุรี ประจวบคีรีขันธ์ ชุมพร สุราษฎร์ธานี นครศรีธรรมราช สงขลา พัทลุง ปัตตานี พังงา กระบี่ ภูเก็ต ระนอง ตรัง และสตูล
3. ผลที่คาดว่าจะได้รับ :
3.1 ประเทศไทยบรรลุเป้าหมายความเป็นกลางทางคาร์บอน (Carbon Neutrality) ภายในปี ค.ศ. 2050 และบรรลุเป้าหมายการปล่อยก๊าซเรือนกระจกสุทธิเป็นศูนย์ (Net Zero Greenhouse Gas Emission) ภายในปี ค.ศ. 2065
3.2 พื้นที่ป่าชายเลนเพิ่มขึ้นในระยะเวลาอันสั้น มีการบํารุงรักษาต่อเนื่อง 10-30 ปี เพิ่มพื้นที่สีเขียว ตอบสนองนโยบายรัฐบาล
3.3 ประหยัดงบประมาณภาครัฐไม่น้อยกว่า 600-700 ล้านบาทต่อปี
3.4 ระบบนิเวศป่าชายเลนที่อุดมสมบูรณ์ เกิดการสร้างรายได้สร้างอาชีพให้กับชุมชนชายฝั่ง ประชาชนสามารถใช้ประโยชน์ในการจับหาสัตว์น้ํา เก็บหาสมุนไพร การท่องเที่ยวเชิงอนุรักษ์ และนิเวศบริการอื่น ๆ ได้ตามวิถีชุมชนปกติ
3.5 คาร์บอนเครดิตที่ได้จากโครงการปลูกป่าชายเลน สามารถใช้ในการชดเชยการปลดปล่อยก๊าซเรือนกระจกในระดับต่าง ๆ ในระบบทะเบียนของ T-VER ทั้งภายในประเทศและต่างประเทศ
3.6 องค์กรปกครองส่วนท้องถิ่นได้รับสัดส่วนการแบ่งปันคาร์บอนเครดิต เพื่อนําไปสนับสนุนให้ชุมชนใช้ในการจัดการทรัพยากรทางทะเลและชายฝั่งในพื้นที่
3.7 เสริมสร้างกระบวนการมีส่วนร่วมของภาคประชาชนกับหน่วยงานภาครัฐในการจัดการทรัพยากรป่าชายเลนให้เกิดความยั่งยืน
3.8 ประเทศไทยมีฐานข้อมูลการกักเก็บคาร์บอนภาคป่าชายเลน
_____________________
* โครงการลดก๊าซเรือนกระจกภาคสมัครใจตามมาตรฐานของประเทศไทย (Thailand Voluntary Emission Reduction Program: T-VER) คือ กลไกลดก๊าซเรือนกระจกภายในประเทศที่องค์การบริหารจัดการก๊าซเรือนกระจก (Thailand Greenhouse Gas Management Organization: TGO) พัฒนาขึ้นตั้งแต่ปี 2557 ซึ่งเป็นกลไกที่มีเป้าหมายในการส่งเสริมให้ทุกภาคส่วนมีส่วนร่วมลดการปล่อยก๊าซเรือนกระจกในประเทศ โดยเฉพาะอย่างยิ่งผู้ผลิตและใช้พลังงานหมุนเวียน ภาคอุตสาหกรรมที่มีกิจกรรมการเพิ่มประสิทธิภาพพลังงาน การจัดการของเสีย ซึ่งเป็นกลุ่มเป้าหมายหลักที่มีศักยภาพลดก๊าซเรือนกระจก การจัดการในภาคขนส่ง รวมถึงการปลูกต้นไม้และอนุรักษ์ฟื้นฟูป่า ซึ่งเป็นกิจกรรมที่นอกจากจะช่วยกักเก็บก๊าซเรือนกระจกได้แล้วยังสามารถรักษาและสร้างความหลากหลายทางชีวภาพได้อีกด้วย
13. เรื่อง สรุปภาพรวมดัชนีเศรษฐกิจการค้าประจําเดือนกรกฎาคม 2565
คณะรัฐมนตรีมีมติรับทราบสรุปภาพรวมดัชนีเศรษฐกิจการค้าประจําเดือนกรกฎาคม 2565 ตามที่กระทรวงพาณิชย์เสนอ ดังนี้
สาระสําคัญ
สรุปภาพรวมดัชนีเศรษฐกิจการค้าเดือนกรกฎาคม 2565 ดังนี้
ดัชนีราคาผู้บริโภคของไทย เดือนกรกฎาคม 2565 เท่ากับ 107.41 เมื่อเทียบกับเดือนที่ผ่านมาลดลงร้อยละ 0.16 (MoM) เป็นการลดลงจากเดือนก่อนหน้าครั้งแรกในรอบปี 2565 และอัตราเงินเฟ้อทั่วไปชะลอตัวลงเล็กน้อยมาอยู่ที่ร้อยละ 7.61 (YoY) เมื่อเทียบกับเดือนเดียวกันปีก่อน สําหรับเงินเฟ้อพื้นฐาน เมื่อหักอาหารสดและพลังงานออก ในเดือนนี้ขยายตัวที่ร้อยละ 2.99 (YoY)
สินค้ากลุ่มพลังงานยังเป็นสาเหตุหลักที่มีอิทธิพลต่ออัตราเงินเฟ้อเดือนกรกฎาคม 2565 ซึ่งเป็นต้นทุนของสินค้าและบริการในเกือบทุกขั้นตอนการผลิตและบริการ รวมทั้งการปรับตัวของอุปสงค์ในประเทศดีขึ้นจากการท่องเที่ยว การส่งออก และราคาสินค้าเกษตรสําคัญ ประกอบกับฐานดัชนีราคาผู้บริโภคของเดือนกรกฎาคม 2564 ที่ค่อนข้างต่ํา ทําให้เงินเฟ้อในเดือนนี้ยังขยายตัวในอัตราที่ค่อนข้างสูง โดยมีรายละเอียดกลุ่มสินค้าสําคัญ ดังนี้
 กลุ่มพลังงาน มีอัตราการเติบโตของราคาร้อยละ 33.82 (YoY) ส่งผลให้พลังงานมีสัดส่วนผลกระทบต่อเงินเฟ้อในเดือนนี้ (Contribution to Percentage Change : CPC) ร้อยละ 52.57 แม้ว่าราคาน้ํามันเชื้อเพลิงบางชนิด (แก๊สโซฮอล์ น้ํามันเบนซิน) ในเดือนนี้จะปรับลดลงเมื่อเทียบกับเดือนที่ผ่านมา แต่ต้นทุนการผลิตและการขนส่งยังสูง เนื่องจากราคาก๊าซหุงต้ม ไฟฟ้า และน้ํามันดีเซล ยังคงอยู่ในระดับสูง
 กลุ่มอาหารและเครื่องดื่มไม่มีแอลกอฮอล์ มีอัตราการเติบโตของราคาร้อยละ 8.02 (YoY) เมื่อเทียบกับเดือนเดียวกันของปีก่อน อาทิ ไก่สด พริกสด ต้นหอม เครื่องประกอบอาหาร และอาหารสําเร็จรูป ราคาเปลี่ยนแปลงตามต้นทุนการผลิต โดยเฉพาะต้นทุนด้านพลังงาน ทั้งค่าไฟฟ้า ก๊าซหุงต้ม รวมถึงน้ํามันดีเซล ซึ่งเป็นต้นทุนที่สําคัญของการขนส่ง ประกอบกับความต้องการบริโภคเพิ่มขึ้น อย่างไรก็ตาม ยังมีสินค้าอีกหลายรายการที่ราคาลดลง อาทิ ข้าวสารเจ้า ข้าวสารเหนียว ผักและผลไม้บางชนิด (ถั่วฝักยาว มะนาว ขิง ผักคะน้า กล้วยน้ําว้า ฝรั่ง ลองกอง)
ส่วนดัชนีราคาผู้บริโภคเดือนนี้เทียบกับเดือนที่ผ่านมา ลดลงร้อยละ 0.16 (MoM) เป็นการปรับลดลงจากเดือนก่อนหน้าครั้งแรกในรอบปี 2565 โดยมีสาเหตุสําคัญจากการลดลงของราคาแก๊สโซฮอล์ น้ํามันเบนซิน กาแฟผงสําเร็จรูป น้ํามันพืช และสิ่งที่เกี่ยวกับทําความสะอาดบางชนิด (น้ํายารีดผ้า น้ํายาล้างห้องน้ํา) สําหรับค่าเฉลี่ย 7 เดือน (ม.ค.-ก.ค.) ปี 2565 เทียบกับช่วงเดียวกันของปีก่อน สูงขึ้นร้อยละ 5.89 (AoA)
ดัชนีราคาผู้ผลิต เดือนกรกฎาคม 2565 สูงขึ้นร้อยละ 12.2 (YoY) ปรับสูงขึ้นในทุกหมวดสินค้า ตามต้นทุนการผลิต ทั้งราคาพลังงานและวัตถุดิบ ต้นทุนการนําเข้าจากการอ่อนค่าของเงินบาท และความต้องการของตลาดทั้งในและต่างประเทศเพิ่มขึ้นอย่างต่อเนื่อง เช่นเดียวกับดัชนีราคาวัสดุก่อสร้าง สูงขึ้นร้อยละ 6.3 (YoY) ที่ปรับสูงขึ้นตามราคาวัตถุดิบ ราคาพลังงาน และเงินบาทอ่อนค่า ประกอบกับการใช้วัสดุก่อสร้างในโครงการก่อสร้างภาครัฐเป็นไปตามแผน สําหรับดัชนีความเชื่อมั่นผู้บริโภคโดยรวม ปรับตัวดีขึ้นอยู่ที่ระดับ 45.5 จากระดับ 44.3 ในเดือนก่อนหน้า ปรับเพิ่มขึ้นทั้งดัชนีความเชื่อมั่นผู้บริโภคในปัจจุบันและใน 3 เดือนข้างหน้า ทั้งนี้เป็นผลจากเศรษฐกิจไทยมีแนวโน้มปรับตัวดีขึ้น จากการส่งออกสินค้าที่ขยายตัวต่อเนื่อง มาตรการกระตุ้นเศรษฐกิจของภาครัฐ ทั้งด้านการท่องเที่ยว การเปิดสถานบันเทิงทั่วประเทศ และราคาน้ํามันเชื้อเพลิงที่ปรับลดลง ขณะที่ความกังวลต่อภาวะเศรษฐกิจไทยและราคาน้ํามันเชื้อเพลิงที่ผันผวน เป็นปัจจัยลบต่อดัชนีความเชื่อมั่นผู้บริโภค
2. แนวโน้มเงินเฟ้อทั่วไป ปี 2565
กระทรวงพาณิชย์ได้ปรับตัวเลขคาดการณ์อัตราเงินเฟ้อทั่วไปปี 2565 เป็นระหว่างร้อยละ 5.5 - 6.5 (ค่ากลางร้อยละ 6.0) ซึ่งเป็นอัตราที่สอดคล้องกับสถานการณ์เศรษฐกิจ และการคาดการณ์อัตราเงินเฟ้อของหน่วยงานด้านเศรษฐกิจของไทย
14. แผนพัฒนาเศรษฐกิจและสังคมแห่งชาติฉบับที่ 13 (พ.ศ. 2566-2570) ฉบับปรับปรุง
คณะรัฐมนตรีมีมติรับทราบ (ร่าง) แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566- 2570) ตามที่สํานักงานสภาพัฒนาการเศรษฐกิจและสังคมแห่งชาติ (สํานักงานฯ) เสนอ และมอบหมายให้สํานักเลขาธิการคณะรัฐนตรี นํา (ร่าง) แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566-2570) กราบเรียนนายกรัฐมนตรีเพื่อนําขึ้นทูลเกล้าทูลกระหม่อมถวายเพื่อทรงมีพระบรมราชโองการให้ใช้แผนพัฒนาเศรษฐกิจและสังคมแห่งชาติต่อไป
เรื่องเดิม
วันที่ 3 พฤษภาคม 2565 คณะรัฐมนตรีมีมติให้ความเห็นชอบ (ร่าง) แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566-2570) ตามที่สํานักงานฯ เสนอ และมอบหมายให้สํานักงานฯ รับความเห็นรวมทั้งข้อเสนอแนะของหน่วยงานต่าง ๆ ไปพิจารณาดําเนินการ แล้วให้นํา (ร่าง) แผนพัฒนาเศรษฐกิจและสังคมแห่งชาติฯ เสนอต่อรัฐสภาเพื่อทราบ ก่อนกราบเรียนนายกรัฐมนตรีนําขึ้นทูลเกล้าทูลกระหม่อมถวายเพื่อทรงมีพระบรมราชโองการให้ใช้แผนพัฒนาเศรษฐกิจและสังคมแห่งชาติต่อไป
วันที่ 16 สิงหาคม 2565 ที่ประชุมวุฒิสภา ครั้งที่ 22 (สมัยสามัญประจําปีครั้งที่หนึ่ง) มีมติรับทราบ (ร่าง) แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566-2570)
วันที่ 25 สิงหาคม 2565 ที่ประชุมสภาผู้แทนราษฎร ชุดที่ 25 ปีที่ 4 ครั้งที่ 21 (สมัยสามัญประจําปีครั้งที่หนึ่ง) มีมติรับทราบ (ร่าง) แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566-2570)
ข้อเท็จจริง
สํานักงานฯ ได้พิจารณานําความเห็นรวมทั้งข้อเสนอแนะของหน่วยงานต่าง ๆ มาดําเนินการปรับปรุง (ร่าง) แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566-2570) ตามที่ได้รับมอบหมายจากคณะรัฐมนตรีเมื่อวันที่ 3 พฤษภาคม 2565 โดยมิได้แก้ไขในสิ่งที่เป็นสาระสําคัญที่รัฐสภาได้รับทราบไปแล้วซึ่งการปรับปรุง (ร่าง) แผนพัฒนาฯ ฉบับที่ 13 ประกอบด้วยการปรับปรุงเนื้อความให้มีความถูกต้องและการจัดเรียงลําดับของเนื้อหาของแผนฯ คือ การปรับปรุงตัวชี้วัด ค่าเป้าหมายย่อย และสถานการณ์ให้เป็นปัจจุบัน สอดคล้องกันระหว่างหมุดหมาย และสอดคล้องกับแผนแม่บทภายใต้ยุทธศาสตร์ซาติ ได้แก่
1. ปรับค่าเป้าหมายการพัฒนาด้านอันดับความสามารถในการแข่งขันด้านดิจิทัลเพื่อให้สอดคล้องกับ ค่าเป้าหมายของแผนแม่บทผู้ประกอบการวิสาหกิจขนาดกลางและขนาดย่อมยุคใหม่
2. ปรับแก้ไขตัวชี้วัดด้านการท่องเที่ยวที่สภาเศรษฐกิจโลกได้ยกเลิกการจัดทําอันดับความสามารถในการแข่งขันด้านการท่องเที่ยว มาเป็นอันดับดัชนีการพัฒนาการเดินทางและการท่องเที่ยว เพื่อให้สามารถติดตามและประเมินผลสัมฤทธิ์ด้านการท่องเที่ยวได้
3. ปรับข้อมูลให้เป็นปัจจุบันยิ่งขึ้น จากการใช้ตัวเลขอ้างอิงจากข้อมูลปี 2563 เป็นปี 2564 อาทิ ตัวเลขการจ้างงานและผลิตภัณฑ์มวลรวมในประเทศของวิสาหกิจขนาดกลางและขนาดย่อมสัดส่วนแรงงานนอกระบบ
15. เรื่อง การขอรับการจัดสรรงบประมาณรายจ่ายประจําปีงบประมาณ พ.ศ. 2565 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อก่อสร้าง/ปรับปรุง ซ่อมแซมถนนและพัฒนาแหล่งกักเก็บน้ําที่อยู่ในความรับผิดชอบขององค์กรปกครองส่วนท้องถิ่น ซึ่งได้รับความเสียหายจากสาธารณภัยหรือเพื่อแก้ไขปัญหาความเดือดร้อนให้แก่ประชาชนในพื้นที่
คณะรัฐมนตรีมีมติอนุมัติจัดสรรงบประมาณรายจ่ายประจําปีงบประมาณ พ.ศ. 2565 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อก่อสร้าง/ปรับปรุง ซ่อมแซมถนน และพัฒนาแหล่งกักเก็บน้ําที่อยู่ในความรับผิดชอบขององค์กรปกครองส่วนท้องถิ่น ซึ่งได้รับความเสียหายจากสาธารณภัย หรือเพื่อแก้ไขปัญหาความเดือดร้อนให้แก่ประชาชนในพื้นที่ จํานวน 69 จังหวัด 2,086 โครงการ งบประมาณ 5,282,570,100 บาท ตามที่กระทรวงมหาดไทย (มท.) เสนอ เพื่อเร่งแก้ไขปัญหาความเดือดร้อนให้แก่ประชาชนในการฟื้นฟูสิ่งก่อสร้าง ถนน และพัฒนาแหล่งกักเก็บน้ําในพื้นที่ขององค์กรปกครองส่วนท้องถิ่นให้สามารถกลับมาใช้งานได้ปกติและมีประสิทธิภาพโดยเร็ว
สรุปงบประมาณรายจ่ายประจําปีงบประมาณ พ.ศ. 2565 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อก่อสร้าง/ปรับปรุง ซ่อมแซมถนน และพัฒนาแหล่งกักเก็บน้ําที่อยู่ในความรับผิดชอบขององค์กรปกครองส่วนท้องถิ่นซึ่งได้รับความเสียหายจากสาธารณภัยหรือเพื่อแก้ไขปัญหาความเดือดร้อนให้แก่ประชาชนในพื้นที่ สรุปแยกตามหน่วยรับงบประมาณได้ ดังนี้
ลําดับ
หน่วยรับงบประมาณ
จํานวนจังหวัด
จํานวน
โครงการ
วงเงิน
(บาท)